ნატალი დელონი

**ნატალი დელონი** ( ნამდვილი სახელი ფრანსინ კანოვასი (ფრ *Francine Canovas*), პირველი ქმრის გვარი ბარტლემი (); დ. 1 აგვისტო, 1941, ვაჯდა, მაროკო — გ. 21 იანვარი, 2021, პარიზი, საფრანგეთი) — ფრანგი მსახიობი და რეჟისორი. ალენ დელონის ერთადერთი ოფიციალური ცოლი, მსახიობ ენტონი დელონის დედა .

## ბიოგრაფია
ფრანსინ კანოვასი დაიბადა 1941 წლის 1 აგვისტოს ესპანური წარმოშობის ოჯახში  მაროკოს  ქალაქ ვაჯდაში. მაშინ მაროკო საფრანგეთის პროტექტორატის ქვეშ იყო. მამა მაროკოში სატრანსპორტო კომპანიის მენეჯერად მუშაობდა. მან 1942 წელს ოჯახი და რვა თვის გოგონა მიატოვა. დედა  წარმოშობით მელილიადან გახლდათ. 

ნატალიმ პირველად 1959 წელს იქორწინა ჩრდილოეთ საფრანგეთიდან ჩასულ წვევანდელ გაი ბართლემზე. მათ ქალიშვილი შეეძინათ, რომელსაც ნატალი დაარქვეს. მალე წყვილი დაშორდა და ნატალი 1962 წელს პარიზში გაემგზავრა.  

21 წლის ნატალიმ კარიერის მწვერვალზე მყოფი 29 წლის ალენ დელონი ღამის კლუბში გაიცნო, სადაც ის რომი შნაიდერთან ერთად იმყოფებოდა. მალე მათმა ურთიერთობამ სერიოზული ხასიათი მიიღო. ნატალიმ და ალენ დელონმა 1964 წლის 13 აგვისტოს იქორწინეს. ქორწილი მხოლოდ ორი მოწმისა და ქალაქის მერის თანდასწრებით  გაიმართა და საიდუმლოდ რჩებოდა, ახალდაქორწინებულების მიერ ქვეყნის დატოვებამდე. წყვილი საქორწინო მოგზაურობაში ამერიკის შეერთებულ შტატებში გაემგზავრა. ცოტა ხანში ჰოლივუდს მიაშურეს, რადგან ალენ დელონს ხელშეკრულება ჰქონდა გაფორმებული Metro-Goldwyn-Mayer-თან (MGM), მაგრამ ამერიკულმა კომპანიამ მალე გაწყვიტა კონტრაქტი. მომდევნო თვეში ლოს-ანჯელესის Cedars-Sinai სამედიცინო ცენტრში დაიბადა მათი ვაჟი ენტონი დელონი. 

ნატალი დელონი კინოში მოხვდა ალენ დელონის წყალობით, რომელთანაც იგი ქორწინებაში იმყოფებოდა 1964-1968 წლებში. მათმა პირველმა ფილმმა, „სამურაი“, რომლის რეჟისორი იყო ჟან პიერ მელვილი, დიდ წარმატებას მიაღწია.

1969 წლის 14 თებერვალს წყვილი დაშორდა მას შემდეგ რაც ალენ დელონი დაინტერესდა მირეი დარკით, რომელიც მას პარტნიორობას უწევდა რეჟისორ ჯინ ჰერმანის 1969 წელს გადაღებულ ფილმში „ჯეფი“.

განქორწინების შემდეგ ნატალიმ განაგრძო მუშაობა სხვა ცნობილ რეჟისორებთან. მოგვიანებით მან რეჟისორობა და სცენარების წერა დაიწყო. მან 30-მდე ფილმში მიიღო მონაწილეობა და ორი ფილმი გადაიღო.

## გვიანი წლები
2006 წელს  ნატალი დელონმა გამოაქვეყნა მემუარები Pleure pas, c'est pas grave (ნუ ტირი, არაუშავს). ლე ფიგაროს ეს აღწერილი აქვს, როგორც ნატალის ცხოვრების ბნელი პერიოდის ისტორია - მისი მტკივნეული ქორწინება ალენ დელონთან, მეუღლის ღალატი, ნარკოტიკების მოხმარება - თუმცა მემუარებში არის ეპიზოდები, რომლებიც  ღიმილს ჰგვრის მკითხველს. 

ნატალი დელონი გარდაიცვალა 79 წლის ასაკში, 2021 წლის 21 იანვარს, პარიზში, სიმსივნით.

## ფილმოგრაფია
* 1967 — Le Samouraï / სამურაი
* 1968 — La Lecon Particuliere / კერძო გაკვეთილი
* 1969 — L’Armée des ombres / ჩრდილების არმია
* 1969 — Le sorelle / დები
* 1971 — Doucement les basses / ჩუმად, ბასებო!
* 1971 — When Eight Bells Toll / როდესაც რეკავს რვა ზარი
* 1972 — BlueBeard / ლურჯწვერა 
* 1975 — The Romantic Englishwoman / რომანტიკული ინგლისელი ქალი
* 2008 — Nuit de chien / ეს ღამე   

## რესურსები ინტერნეტში
## სქოლიო
კატეგორია:ფრანგი ქალი სცენარისტები
კატეგორია:ფრანგი ქალი მსახიობები
კატეგორია:ფრანგი რეჟისორები
კატეგორია:ფრანგი ქალი კინორეჟისორები
კატეგორია:ალენ დელონი
კატეგორია:XXI საუკუნის ფრანგი მსახიობები
კატეგორია:XX საუკუნის ფრანგი მსახიობები‎
კატეგორია:დაბადებული 1941
კატეგორია:გარდაცვლილი 2021